**Επέτειος Κήρυξης της «Επανάστασης του 1821 στην Κρήτη»**

**Ο επίσημος εορτασμός για τη συμπλήρωση των 200 χρόνων από την κήρυξη της Ελληνικής Επανάστασης στον Ιερό Ναό της Παναγίας Θυμιανής στα Σφακιά στις 6 Ιουνίου 2021**

Η εκδήλωση μεταδόθηκε ζωντανά από το ψηφιακό κανάλι της Περιφέρειας Κρήτης στο YouTube ενώ τα κυριότερα σημεία της εκδήλωσης έχουν αναρτηθεί και είναι ελεύθερα για αναμετάδοση.

ΒΙΝΤΕΟ

<https://youtu.be/5NUIw8FGrUE>

Στην ιστορική Παναγία τη Θυμιανή στα Σφακιά, απ’ όπου ξεκίνησε η επανάσταση του 1821 στην Κρήτη, τελέστηκε ο επίσημος εορτασμός για τη συμπλήρωση των 200 χρόνων από την κήρυξη της Ελληνικής Επανάστασης. Η εκδήλωση τιμής και μνήμης με διοργανωτές την Περιφέρεια Κρήτης και τον Δήμο Σφακίων πραγματοποιήθηκε στις 6 Ιουνίου 2021 στον ιστορικό ναό της Παναγίας Θυμιανής με την τέλεση θείας λειτουργίας, δοξολογίας, επιμνημόσυνης δέησης, κατάθεσης στεφάνων, ομιλίες, ριζίτικα και καλλιτεχνικό πρόγραμμα. Στην επίσημη έναρξη του εορτασμού στον ιστορικό ναό της Παναγίας της Θυμιανής, όπου μεταφέρθηκε από εκπροσώπους της Αρχιεπισκοπής Κρήτης το λάβαρο της Κρητικής επανάστασης, τελέστηκε Αρχιερατική Θεία Λειτουργία, Δοξολογία, επιμνημόσυνη δέηση, ιερουργούντος του Μητροπολίτη Αρκαλοχωρίου Καστελίου και Βιάννου κκ Ανδρέα, συμπροσευχομένου του Μητροπολίτου Λάμπης, Συβρίτου, Σφακίων κ.κ. Ειρηναίου, κληρικών και την παρουσία Αρχών, φορέων απ’ όλη την Κρήτη και πολιτών. Στην συνέχεια έγινε κατάθεση στεφάνων, από εκπρόσωπο της Κυβέρνησης, Υφυπουργό Γιάννη Κεφαλογιάννη, τους Βουλευτές Μανούσο Βολουδάκη, Βασίλη Διγαλάκη, Παύλο Πολάκη, τον Περιφερειάρχη Κρήτης Σταύρο Αρναουτάκη, το Δήμαρχο Σφακίων Μανούσο Χιωτάκη, εκπρόσωπο των ενόπλων δυνάμεων, την Πρόεδρο Επιτροπής «Ελλάδα 2021» Γιάννα Αγγελοπούλου–Δασκαλάκη και τον Πρόεδρο της ΠΕΔ Γιάννη Κουράκη. Στην έναρξη της επανάστασης στην Θυμιανή, στο μήνυμα των ηρώων της, αλλά και στην σημαντικότητα των εκδηλώσεων τιμής και μνήμης, αναφέρθηκαν στους χαιρετισμούς τους οι διοργανωτές των εκδηλώσεων, ο Περιφερειάρχης Σταύρος Αρναουτάκης, ο Δήμαρχος Σφακίων Μανούσος Χιωτάκης. Στο ίδιο πνεύμα επίσης για το κορυφαίο ιστορικό γεγονός ήταν και οι χαιρετισμοί του Μητροπολίτη κ.κ. Ειρηναίου, του υφυπουργού Γιάννη Κεφαλογιάννη, της Προέδρου της Επιτροπής «Ελλάδα 2021», Γιάννας Αγγελοπούλου–Δασκαλάκη, ενώ όλοι επαίνεσαν την πρωτοβουλία της επιτυχούς διοργάνωσης, την Περιφέρεια Κρήτης και τον Δήμο Σφακίων.

Στ.Αρναουτάκης: Είναι χρέος μας να τιμούμε την μνήμη των γενναίων πατριωτών Ο Περιφερειάρχης Κρήτης Σταύρος Αρναουτάκης στον χαιρετισμό του τόνισε μεταξύ άλλων, ότι, ο εορτασμός της ιστορικής επετείου των 200 χρόνων από την Κήρυξη της Επανάστασης το 1821 στην Παναγία τη Θυμιανή των Σφακίων, αποτελεί χρέος στη μνήμη των γενναίων πατριωτών. Παράλληλα αναφέρθηκε, στις παρακαταθήκες και στα διδάγματα των γενναίων πατριωτών στις νεότερες γενιές, επισημαίνοντας χαρακτηριστικά ,ότι, τα ιερά σύμβολα της Παναγίας της Θυμιανής εμπνέουν το σήμερα και καθοδηγούν το μέλλον. Κλείνοντας την ομιλία του ο κ Αρναουτάκης, απευθυνόμενος στους συμμετέχοντες προσκεκλημένους και στους διακεκριμένους ομιλητές, ανέφερε: «Αφού σας καλωσορίσουμε στα Σφακιά και σας ευχαριστήσουμε για την τιμητική σας παρουσία, ας αναλογιστούμε πως σ’ αυτήν την ιστορική εκκλησία, πριν από 2 αιώνες, τα καταγάλανα νερά της θάλασσας μετατράπηκαν σε επαναστατική τρικυμία. Οι πλαγιές των Λευκών Ορέων έγιναν ορμητήρια σαν άλλες Θερμοπύλες, ο ουρανός της Κρήτης μετέφερε στην Ελλάδα και στον κόσμο την είδηση πως τα Σφακιά μα και η Κρήτη δεν υποτάσσονται, δεν παραδίνονται, αλλά πολεμούν για την Ελευθερία». Ακολούθησε ομιλία από την Μαρία Ευθυμίου, Καθ. Ιστορίας στο Πανεπιστήμιο Αθηνών, με θέμα «Οι δύσκολες πλευρές μιας Επανάστασης: το ’21 και η Κρήτη». Η κα Ευθυμίου ανέλυσε επαρκώς και τεκμηριωμένα το ιστορικό πλαίσιο της συμμετοχής της Κρήτης στην Ελληνική Επανάσταση προκαλώντας ξεχωριστή αίσθηση στους συμμετέχοντες. Θετική απήχηση είχαν επίσης τα μουσικά αποσπάσματα από το μελοποιημένο έργο «Καπετάν Μιχάλης» του Νίκου Καζαντζάκη σε σύνθεση του Δημήτρη Μαραμή. Τραγούδι: Τάσος Αποστόλου και Αγγελική Τουμπανάκη. Πιάνο: Δημήτρης Μαραμής. Επίσης σε κλίμα συγκίνησης ακούστηκαν ριζίτικα τραγούδια για την Παναγία Θυμιανή και το επαναστατημένο πνεύμα των Κρητικών από τους παραδοσιακούς συλλόγους «Το Ρόδον» και «Τα Σφακιά» με παραδοσιακές φορεσιές και όπλα της εποχής της Επανάστασης. Στην εκδήλωση ήταν παρούσα η Γενική Γραμματέας Σύγχρονου Ελληνισμού Ελένη Δουνδουλάκη, Αντιπεριφερειάρχες, Δήμαρχοι, Περιφερειακοί και Δημοτικοί Σύμβουλοι, εκπρόσωποι φορέων και πολίτες.